Adjø, Mr. Chips (1939)

Adjø, Mr. Chips (originaltittel Goodbye, Mr. Chips) er en britisk romantisk dramafilm fra , regissert av Sam Wood. Filmen er basert på James Hiltons kortroman Adjø, Mr. Chips fra 1935. Den handler om herr Chipping, en elsket skolelærer og tidligere rektor ved kostskolen Brookfield, som ser tilbake på en omfangsrik lærerkarriere. Filmen ble produsert av Metro-Goldwyn-Mayer i Denham Studios. Robert Donat og Greer Garson spiller hovedrollene.

Aftenposten var fornøyd og skrev at Chipping ble spilt «vidunderlig hjertevarmt og stillferdig av Robert Donat, og Greer Garson spiller hans unge hustru like sordinstemt. En film som har bud til alle som i denne tid med en viss rett tviler på om mennesket tross alt er et høyere vesen med sjel.»

Donat vant Oscar for beste mannlige hovedrolle for sin rolleskildring i filmen. Filmen ble også nominert til Oscar-priser for beste film, beste regi (Wood), beste kvinnelige hovedrolle (Garson), beste filmatisering, beste klipping og beste lydinnspilling. Prisene gikk i hovedsak til storfilmen Tatt av vinden, som vant åtte statuetter under den 12. Oscar-utdelingen. Det amerikanske filminstituttet har kåret herr Chipping til filmhistoriens 41. beste helteskikkelse.

En annen innspilling av romanen, Adjø, Mr. Chips, ble utgitt i 1969 med Peter O'Toole og Petula Clark i hovedrollene.

Handling 
Mr. Chips (Robert Donat) er en nyutdannet latinlærer ved en av de berømte kostskolene i England. I begynnelsen blir han utsatt for skoleguttenes tankeløse ubarmhjertighet, men med årene blir han skolens altmuligmann og maskot. Han får kallenavnet «Chippy» og ser den ene generasjon skolegutter erstatte den andre. Chips opplever også første verdenskrig og hvordan den tærer på Englands unge menn. Sorg og glede preger Chips kontinuerlig i hans lange lærerkarriere.

Medvirkende 
 Robert Donat som Mr. Chips
 Greer Garson som Katherine
 Lyn Harding som Dr. John Hamilton Wetherby
 Paul Henreid som Max Staeffel
 Terry Kilburn som John Colley
 John Mills som Peter Colley som voksen
 Scott Sunderland som Sir John Colley
 David Croft som Perkins
 David Tree som Mr. Jackson 
 Simon Lack som Wainwright
 Judith Furse som Flora
 Milton Rosmer som Chatteris
 Frederick Leister som Marsham
 Louise Hampton som Mrs. Wickett
 Austin Trevor som Ralston
 Edmond Breon som Colonel Morgan
 Jill Furse som Helen Colley

Referanser

Eksterne lenker 
 

Filmer fra 1939
Britiske romantiske dramafilmer
Engelskspråklige filmer
Sort-hvitt-filmer
Filmer basert på bøker
Filmer med en Oscar-vinnende mannlig hovedrolle
Filmer lagt til England